Papersnake/gushiwen huggingface dataset:
雨中简孙文辅 其三
章甫（宋代）

寂寂诸缘省，绵绵一气存。心情亲药裹，口味减盘飧。

庞蕴无生话，维摩不二门。秋声摇万壑，落叶会归根。
郊庙歌辞。祀雨师乐章。奠币登歌
包佶（唐代）

岁正朱明，礼布元制。惟乐能感，与神合契。

阴雾离披，灵驭摇裔。膏泽之庆，期于稔岁。
麻姑山
沈彬（唐代）

绀殿松萝太古山，仙人曾此话桑田。闲倾云液十分日，

已过浮生一万年。花洞路中逢鹤信，水帘岩底见龙眠。

我来游礼酬心愿，欲共怡神契自然。
东河驿值雪次茅长史白战体韵
方孝孺（明代）

东河气高地常冷，越客入山愁目瞑。蹇驴破帽闯驿门，敝屋疏目耿灯影。

更阑藉草始一寐，夜半雪来初未省。窗明恍讶乌绕树，身倦宛同蛙伏井。

鸡鸣起看眼生花，睡熟山童呼不醒。积深巳觉拥蓝关，势远直疑沾庾岭。

穿檐入隙如有求，塞户填阶岂须请。瓦沟早滴为炊烟，水面难消因泛梗。

乐事偏宜壮士猎，清气先入诗家茗。平铺道路混险夷，盖覆乾坤掩瑕眚。

空山难行无客到，高卧闭门终日静。春来一月尚严凝，天上何人调九鼎。

半生对雪走四方，奇绝爱此林壑景。长松压重龙虎怒，巨石罗陈□□整。

北风末势更飘扬，斜照馀辉愈光烱。南望殊怜京阙遥，西顾颇觉归途永。

未须玩物遽忧患，有形易化皆幻境。明朝阴翳尽扫除，天际诸峰翠相并。

乘兴伸眉且一笑，人生饥寒非不幸。莫将诗句效苏公，淮阴讵肯侪哙等。
杂诗
李复（宋代）

一气偶暂聚，灵府含虚明。
至人遗世氛，妙静无将迎。
索珠迷罔象，鼓琴有亏成。
淼淼千海波，全潮浮沤轻。
题独孤少府园林
陆畅（唐代）

四面青山是四邻，烟霞成伴草成茵。

年年洞口桃花发，不记曾经迷几人。
太皇太后阁六首
苏轼（宋代）

共道十年无腊雪，且欣三白压春田。
尽驱南亩扶犁手，稍发中都朽贯钱。
送刘改之
王居安（宋代）

名满江湖刘改之，半生穷因只吟诗。
人言季布恐难近，我谓郑老真吾师。
试令满饮至酩酊，愈觉高论生神奇。
豪家有财不识宝，贫者识这空嗟咨。
木客
李公佐仆（唐代）

酒尽君莫沾，壶倾我当发。城市多嚣尘，还山弄明月。
丙午夏都宪檄催边饷浏仓素储一旦发之
张天赋（明代）

边报频催馈饷兵，披衣冲晓发南盈。白云远补青山缺，黄鸟初蜚绿树声。

许国素心怜蠖屈，唱筹五夜杂鸡鸣。孤臣万里疮痍境，拭目何时见太平。
朴上人访筠翁于筠溪草堂袖诗为赠雨中告别将有雁荡之行屡挽不肯留索诗甚急以偈送之
李弥逊（宋代）

一壑翛然听雨眠，君来着语破云烟。肯随鸥狎清江上，欲趁鸿飞白日边。

童子不应多一指，学人正自少三拳。急行啖蔗逢佳境，春笋出林啼杜鹃。
大瀛海道院为吕啬斋作
卞思义（元代）

人间咫尺大瀛海，方丈蓬莱信杳然。若木三更先吐日，弱流万杳不通船。

未同徐福来求药，好访安期且问仙。闻说吕公高隐处，蛟龙常护石床眠。
静轩
张伯昌（宋代）

灵鹫峰寒碧玉堆，红尘断处小轩开。忘言更觉诸缘尽，只有桃花点翠苔。
和朱主簿四首
刘克庄（宋代）

玉座怀贤远，黄扉取友端。
吾方观治象，渠忍铩祥鸾。
家学应难改，贤名已不刊。
三年无一字，怀旧忽汍澜。
清明后七日与客同为水东之游翌朝赋此
张栻（宋代）

平生山水癖，妙处只自知。
夙约常寡味，邂逅惬心期。
幅巾与藜杖，安步随所之。
朅来坐官府，颇觉此原违。
城头望群峰，欲往类绊羁。
三春苦风雨，晴日一伸眉。
沙边散车骑，竹舆从呕咿。
独与三四客，野服相追随。
亭高俯空旷，洞古探环奇。
县崖隐日月，幽壑蟠蛟螭。
涧水杂鸣佩，松风发清吹。
兴来即倾酒，语到亦论诗。
聊揩簿书眼，偿此閒暇时。
所历固未厌，所感多余思。
昔游木叶下，今兹绿阴肥。
江山虽可识，岁月乃如驰。
素餐岂不念，怀安敢云私。
归来耿不寐，欹枕听晨鸡。
庐山瀑布
裴说（唐代）

静景凭高望，光分翠嶂开。嶮飞千尺雪，寒扑一声雷。

过去云冲断，旁来烧隔回。何当住峰下，终岁绝尘埃。
明州钱君倚众乐亭
王安石（宋代）

使君幕府开东部，名高海曲人知慕。
舣船谈笑政即成，洗涤山川作嘉趣。
平泉浩荡银河注，想见明星弄机杼。
载沙筑成天上路，投虹为桥取孤屿。
扫除荆棘水中央，碧瓦朱甍随指顾。
春风满城金版舫，来看置酒新亭上。
百女吹笙彩凤悲，一夫伐鼓灵鼍壮。
安期羡门相与游，方丈蓬莱不更求。
酒酣忽跨鲸鱼去，陈迹空令此地留。
吾庐
陆游（宋代）

吾庐虽小亦佳哉！新作柴门斸绿苔。
拄杖每阑归鹤入，钓船时绿夕阳来。
墟烟隔水霏霏合，篱菊凌霜续续开。
千里安期那可得，笑呼邻父共传杯。
白云亭和韵二首
袁正规（宋代）

碧桃溪会创幽亭，岂是从前浪得名。
静对好山閒日月，却疑尘贡有蓬瀛。
檐间自在烟云合，砌下长流风雨声。
林坞下遮沧海阔，暂来还得眼双明。
拟古仍古韵 其十六
魏学洢（明代）

飒飒寒气发，重以夜猿悲。居人歌北风，征人赋无衣。

一别涉九歌，心知无久违。门前候征旆，遥遥睹容辉。

归马驱倍疾，亲为授前绥。荷裯道相思，百年愿同归。

梦君远行迈，送君出重闱。惊泪浃芳席，劝君莫分飞。

须忆离别时，出入频相睎。从今脱车辐，勿复窥双扉。
登太华山·瀑布
颜光敏（清代）

溪回硖角转，三峰面始正。万仞青琅玕，瀑流下砰訇。

天逼多烈风，飘洒无时定。细沫随雾消，大珠如星迸。

石罅昔未辟，停泓绝人径。时挹霄汉芬，遥想菡萏盛。

谁使鸿濛开，瑶宫借涵映。高罗有垂猿，登历当与并。
眠石
饶节（宋代）

静中与世不相关，草木无情亦自闲。
挽石枕头眠落叶，更无魂梦到人间。
忆端子三首 其一
胡寅（宋代）

当年梦赉见清伊，劲气全归目与眉。髫龀已能庄语笑，嬉游元与在书诗。

青松不及明堂用，黄壤空馀白玉悲。精爽有无何处去，岂能知我痛心时。
偈颂五十一首
释道冲（宋代）

坐断毗卢顶，踏翻千差路。
须弥灯王，无插足处。
巴岭答杜二见忆
严武（唐代）

卧向巴山落月时，两乡千里梦相思。可但步兵偏爱酒，

也知光相最能诗。江头赤叶枫愁客，篱外黄花菊对谁。

跂马望君非一度，冷猿秋雁不胜悲。
偈颂终百六十首 其终六○
释宗杲（宋代）

差之毫釐，失之千里。孟春犹寒，终而复始。释迦老子是系驴橛，终大藏教是破故纸。

如我按指，海印发光。汝暂举心，尘劳先起。
句
李大同（宋代）

曾上蓬莱第一峰，夕阳留住且从容。
鹿脚花去泣关山，回首沉香一梦闲。
杨帅二首
项安世（宋代）

谢天增霸复留恂，又到当时系袯辰。
宝带正看金芍药，玺书重袯玉麒麟。
上元新历开千岁，作噩祥名冠六辛。
恰用此年钟此杰，便乘嘉泰转洪钓。
和秉国芙蓉五章
司马光（宋代）

平昔低头避桃李，英华今发岁云秋。
盛时已过浑中我，醉舞狂歌插满头。
过方子通惟深
程俱（宋代）

白日苦易晚，我怀多隐忧。忧思剧春浸，浩漫不可收。

出门欲有适，举步且复休。尘中等胶扰，念此将焉投。

驾言城东北，阎闾即岩丘。是中有幽人，厉志凌霜秋。

寸田荆棘尽，不假斤斧脩。门无杂车马，一饭乃见留。

虚堂芝朮香，下有百尺虬。苍阴匝平地，老干森下樛。

堂中罗酒浆，耿耿灯烛幽。四天黮无光，万籁肃以揫。

炯然坐相向，更仆语益遒。我身动乖迕，梦寐乔松游。

常恐在泥滓，永为天所囚。会当从之子，濯足万里流。
作春风亭以处光岳
庄昶（明代）

春风谁遣月溪浔，我屋居然又我岑。岂有一人如子到，可无半榻此云深。

眼中豪杰谁徐孺，天下人家几卧林。每夜小趺明月坐，传衣或此是传心。
池亭秋思
方回（元代）

忆昨困炎蒸，衣单犹欲臝。
秋气□□凉，饮可读亦可。
稍久罄瓶□，猝难致肴果。
亦欲理蠹卷，未易启涩锁。
刚肠恶充饫，病骨嗜慵惰。
饥渴已两忘，岂较立与坐。
前除水满池，有亭窄如舸。
颓然一钓翁，照影愧巾裹。
鱼负密萍行，蛙升侧荷堕。
蛬蚻韵凄锵，虫蜢跳细琐。
函灵各肖形，品物一何夥。
气动不自由，孰非大专播。
沮洳伏污湿，类壤孕么麼。
诏以南面王，岂复知忖揣。
私独念横目，识性异螟蠃。
何谓等逍遥，弗更诹坎轲。
市斛陡翔踊，旅邮欠贴妥。
门楗敬逋篱，岸阁子美柂。
钧天奏万舞，遑恤下民瘅。
排阊宜一叩，有客答曰叵。
腐儒丛百忧，曷不自忧我。
戏呈孔毅父
黄庭坚（宋代）

管城子无食肉相，孔方兄有绝交书。
文章功用不经世，何异丝窠缀露珠。
校书著作频诏除，犹能上车问何如。
忽忆僧床同野饭，梦随秋雁到东湖。
和贾元永醉杨妃
陈文蔚（宋代）

当年开元主，得失鉴前迹。
图治极焦劳，自谓吾虽瘠。
自从嬖在妾，乾坤轻一掷。
妖花恐其魂，宜远数百驿。
怀元直弟
葛绍体（宋代）

草色苔痕绿满庭，读书声向梦中听。
湿云冷雨更愁绝，寂寞旅床思鹡鴒。
呈嬾翁六首
白玉蟾（宋代）

酒恶频将花嗅，睡酣便把茶浇。
秋到梧桐枝上，夜来风雨萧萧。
再和 其一
刘克庄（宋代）

刬骑犊子不施鞯，老退犹堪学力田。疏大夫金虽已散，蔺相如力偶然全。

黄河水有曾清日，白发人无再少年。许大乾坤愁塞满，觅无愁处只樽前。
和汉老弟秋夜有感 其二
虞俦（宋代）

西窗风露点禁秋，时数微萤几点流。识字故应甘寂寞，著书初点为穷愁。

倦横如意方三鼓，渴饮门冬自一瓯。喜报灯花知底事，玉虫连夜缀钗头。
东西二林寺 其二
沈与求（宋代）

在昔得名齐，连墙亦共蹊。修篁同碧嶂，寒溜合清溪。

阁影高低并，钟声左右迷。游人俄省悟，东即是林西。
朝天宫感怀
李国宋（清代）

冶城山色带残晖，绛节中天渺翠微。自昔鼎成龙已去，只今松老鹤还飞。

斋宫寂寞闻金磬，泉海苍茫想玉衣。唯有步虚诸羽士，秋风时礼白云归。
清明插柳词
曾燠（清代）

新烟晓飏江城暖，楼阁朦胧觉春满。隋堤柳枝昨初剪，插向门阑露犹泫。

生憎柳态娇于人，门里门前眉对展。黄鹂上下紫燕翻，往往误触苍琅根。

打球开宴笑语温，黄金端合为君门。纤腰舞倦春亦去，走马风中已飞絮。
菩萨蛮 芭蕉
张嵫（宋代）

风流不把花为主，
多情管定烟和雨。
潇洒绿衣长，
满身无限凉。
和笺舒卷处，
似索题诗句。
莫凭小阑干，
月明生夜寒。
翰院观莲歌和夏桂洲宗伯次韵席虚山翰长
湛若水（明代）

濂溪爱莲非爱莲，天机漏泄圣学传。耶溪新妆红十里，纷纷开落同葭苇。

銮坡东畔玉堂东，池莲倒映天光中。一般外直还中通，君子之赏清兴同。

顿令退藏心已洗，何必区区色香相旖旎。下有灵根如磨泥，不染淤泥出清泚。

空闻无物不惹尘，此花即物如入神。入神当是花之圣，真识还他舂陵人。

绕栏赏者四方彦，瀛洲学士开清宴。移时歌鼓相喧阗，回首生姿一顾盼。

酒徒历历皆诗豪，笔端浩浩生波涛。挥洒绳床客如堵，杀尽山中万兔毫。

酒阑客散文章伯，此花自媚宁潇索。重来嘉会在何时，花馀岁晚仍餐实。
陆敬承有台曰来爽暇日登之漫赋 其四
余继登（明代）

登君来爽台，西望西山岑。飞泉流阴壑，初日照阳林。

岩栖者谁子，容与山之浔。蝉蜕遗世累，放志独高吟。

我欲往从之，云溪阻且深。不如饮君酒，洗盏更复斟。

古人有遗言，金门堪陆沉。
感皇恩
陈允平（宋代）

体态玉精神，惺尫言语。一点灵犀动人处。绣香罗帕，为待别时亲付。要人长记得，相思苦。

彩鸾独跨，蓝桥归路。憔悴东风自蛮素。桃叶杨花，又向空江欲度，任洛阳城里，春无数。
清晓洪泽放闸四绝句 其二
杨万里（宋代）

满闸浮河是断冰，等人放闸要前行。劣能开得两三板，争作摧琼裂玉声。
携绮儿森儿畿辅先哲祠看海棠
曾习经（清代）

北学堂前一树繁，入门先觉玩蜂喧。略空无隙分枝干，别有馀丛似子孙。

并世与谁论甲子，持觞欲直进昆仑。文襄去久花今在，中有先朝雨露痕。
登飞来峰
郑清之（宋代）

悬崖石路擘苍苔，川窦岩扉处处开。
信是拔山人有力，一峰搦碎总飞来。
武
佚名（先秦）

於皇武王！无竞维烈。允文文王，克开厥后。嗣武受之，胜殷遏刘，耆定尔功。
宴梓州南亭得池字
卢照邻（唐代）

二条开胜迹，大隐叶冲规。亭阁分危岫，楼台绕曲池。

长薄秋烟分，飞梁古蔓垂。水鸟翻荷叶，山虫咬桂枝。

游人惜将晚，公子爱忘疲。愿得回三舍，琴尊长若斯。
集古 暮春
李俊民（金朝）

一年春色负归期，绿叶成阴子满枝。公子王孙莫来好，如今不似洛阳时。
次韵宋懋宗僦居甘泉坊雪後书怀
黄庭坚（宋代）

汉家太史宋公孙，漫逐班行谒帝阍。
燕颔封侯空有相，蛾眉倾帝自难昏。
家徒四壁书侵坐，马瘦三山叶拥门。
安得风帆随雪水，江南石上对洼尊。
登垂虹亭二首 其二
周密（宋代）

岸草江花万古春，感今怀昔最伤神。不知一片垂虹月，照却凭栏几许人。
正觉寺清风轩
蔡觌（宋代）

海风拍枕灯初暗，山雨打窗人正寒。料得此轩秋更好，怒涛推月上阑干。
寄献新茶
曾巩（宋代）

种处地灵偏得日，摘时春早未闻雷。
京师万里争先到，应得慈亲手自开。
酬淮南提刑邵不疑学士
王安石（宋代）

曾咏常州送主人，岂知身得两朱轮。
田畴泛滥川方壅，厨传萧条市以贫。
以我薄材思拊伛，赖君余教得因循。
询有求有风谣在，不独鑱诗尚未泯。
次韵答同年邵汝学约过园居
吴宽（明代）

触热相过敢惮烦，会呼童子扫蓬门。
俗流未许通车马，年契长期到子孙。
已拟置棋刓木局，旋教开酒击泥尊。
荒园半亩清风足，他日应消楚客魂。
对雪献薛常侍
韦庄（唐代）

璚林瑶树忽珊珊，急带西风下晚天。皓鹤䙰褷飞不辨，玉山重叠冻相连。

松装粉穗临窗亚，水结冰锥簇溜悬。门外寒光利如剑，莫推红袖诉金船。
碧落洞前滩水三首 其二
杨万里（宋代）

石峰背后即英州，只不教人到岸头。罗带春风吹不直，故将数摺恼行舟。
挽方亲来伯
刘克庄（宋代）

弆藏古物或千年，汉晋隋唐在目前。
死有一孙堪付托，生惟四友共周旋。
宝扶风簋如原甫，临永兴书逼米颠。
占尽人间最清事，吾碑百世后方传。
送译学靳教授
方回（元代）

鲁国多逢掖，周官设象胥。
精言通九译，博学本三余。
职冷冰相似，心清水不如。
负才宜大用，别有腹中书。
感事
李石（宋代）

一径清如扫，柴门霁影多。
苔莓因鹤啄，非是客经过。
劝学
黄廉（宋代）

河东人物气劲豪，泽州学者如牛毛。大家子弟弄文墨，其次亦牛誇弓刀。

去年校射九百人，五十八人同赐袍。今年两科取进士，十子钓海顿灵鳌。

迩来习俗益迁善，家家门户争相高。驱儿市上买书读，宁使田间禾不薅。

我因行县饱闻见，访问终日忘勤劳。太平父老知此否，语汝圣世今难遭。

欲令王民尽知教，先自乡里蒸群髦。古云将相本无种，从今著意鞭儿曹。
闻蝉有感三首 其三
宋祁（宋代）

劳君惊暮节，助我思流年。嘒若横吹管，繁如未破弦。

城残嘶外月，林暝噪馀烟。块坐秋风里，潘郎鬓飒然。
句
戴复古（宋代）

就中一种芙蓉别，只恐鹅黄学道妆。
偈
释如胜（宋代）

人人领略释迦，个个平欺达磨。
及乎问著宗纲，束手尽云放过。
次韵杨宰野步
陈造（宋代）

筇杖陪随去，漂然不系舟。
云低山影暝，风定竹林幽。
病减柳臂感，老无蒿目忧。
吟诗如蚀月，玉斧傥能修。
咏菊
朱元璋（明代）

百花发时我不发，我若发时都吓杀。
要与西风战一场，遍身穿就黄金甲。
吊盈盈三首
王山（宋代）

烛花红死睡初醒，一枕孤怀病客情。
海上有山应大梦，人间无路可长生。
乾坤意入凭栏阔，风月人归似旧情。
汉殿香销春寂寂，夕阳无语下西城。
芙蓉榭
顾况（唐代）

风摆莲衣干，月背鸟巢寒。文鱼翻乱叶，翠羽上危栏。
北固晚眺
窦常（唐代）

水国芒种后，梅天风雨凉。露蚕开晚簇，江燕绕危樯。

山趾北来固，潮头西去长。年年此登眺，人事几销亡。
长生观观月
陆游（宋代）

碧天万里月正中，清夜弭节长生宫。
广寒忽堕人间世，但怪步虚声散瑶台空。
四山沉沉万籁寂，夭矫髯龙舞娱客。
弭貂老仙期不来，独倚栏干吹玉笛。
道人不怕九霄寒，银阙冰壶处处看。
天台四万八千丈，明年照我扶藜杖。
忆宛陵旧居
许棠（唐代）

旧忆陵阳北，林园近板桥。江晴帆影满，野迥鹤声遥。

岛径通山市，汀扉上海潮。秦城归去梦，夜夜到渔樵。
以人生五马贵莫受侵为韵送胡献叔守邵阳
方岳（宋代）

灯寒岳麓雪，帆饱湘江胡。
过家谁起予，岂无独醒人。
端午帖子·皇帝合六首
欧阳修（宋代）

岁时令节多休宴，风俗灵辰重祓禳。
肃穆皇居百神卫，涤邪宁待浴兰汤。
卧病
葛绍体（宋代）

欹枕小春雨，虚屏半夜风。
病惊身是客，愁恐鬓成翁。
窗曙逗微白，灯寒带浅红。
归期倩谁卜，心挂浙江东。
雨后登吴山过城隍庙眺望
钱惟善（元代）

偶向吴山高处望，凄凉犹自觉繁华。百年香火祠神宇，二月笙歌卖酒家。

渺渺风帆来海岛，冥冥江树接烟沙。倚阑贪看西湖上，古木荒城日又斜。
天仙子·踯躅花开红照水
皇甫松（唐代）

晴野鹭鸶飞一只，水葓花发秋江碧。刘郎此日别天仙，登绮席，泪珠滴，十二晚峰青历历。
踯躅花开红照水，鹧鸪飞绕青山觜。行人经岁始归来，千万里，错相倚，懊恼天仙应有以。
更漏子（寄季玉妹）
苏氏（宋代）

小阑干，深院宇。依旧当时别处。朱户锁，玉楼空。一帘霜日红。弄朱江，何处是，望断碧云无际。凝泪眼，出重城。隔溪羌笛声。
李陵台约应奉冯昂霄同赋
陈孚（元代）

落日悲笳鸣，阴风起千嶂。何处见长安，夜夜倚天望。

臣家羽林中，三世汉飞将。尚想甘泉宫，虎贲拥仙仗。

臣岂负朝廷，忠义夙所尚。横天青茫茫，万里隔亭障。

可望不可到，血泪堕汪漾。空有台上石，至今尚西向。
仓颉
王安石（宋代）

仓颉造书，不诘自明。
於乎多言，只误後生。
奉和圣制同二相以下群官乐游园宴
胡皓（唐代）

五酺终宴集，三锡又欢娱。仙阜崇高异，神州眺览殊。

南山临皓崇，北阙对明珠。广座鹓鸿满，昌庭驷马趋。

绮罗含草树，丝竹吐郊衢。衔杯不能罢，歌舞乐唐虞。
观东坡集
李之仪（宋代）

今朝又读东坡集，记得原州鞫狱时。千首高吟赓欲遍，几多强韵押无遗。

固知才气原非敌，独有心期老不欺。泪尽九原无路见，冰霜他日看青枝。
和郑制干迁居
郑清之（宋代）

帝遣夫君侍玉除，称云飞上驾龙驹。
兵谈暂此栖油幕，荷隰居龙见子都。
风牖喜便鸿案举，月台长对兔轮孤。
孟尝幸舍非吾事，徒愧荀林为送孥。
谢彦国相公和诗用醉和风雨夜深归
邵雍（宋代）

道堂闲话尽多时，尘外杯觞不浪飞。初上小车人已静，醉和风雨夜深归。
胡帅见和用韵再寄
黄彦平（宋代）

挟书游北阙，发策列东堂。
遽骇豺狼怒，因潜虎豹章。
已应长寂寞，无复变轩昂。
公若登台辅，平生或不忘。
寄苏小娟
赵院判（宋代）

当时名妓镇东吴，不好黄金只好书。
借问钱塘苏小小，风流还似大苏无。
灵隐十咏 其十 龙泓潭
李孝光（元代）

阴风肃然至，神物在洞府。电火走石间，虎气上幽处。

泄云无时出，积雪自太古。诎蟠混泥涂，作解致雷雨。
禽言
陆游（宋代）

架犁架犁，南村北村雨凄凄。
夜起饭牛鸡未啼，日暮矻矻行千畦。
没足勿恨尺泥，西成收薄汝噬脐。
示乡人陈生
刘敞（宋代）

我祖学芦山，潜光玩诗书。君家独先觉，一见矜里闾。

固有如陈平，长贫贱者乎。青云果自致，远鉴惊群愚。

鸣风兆有妫，懿占信不诬。粲然诸子贤，仕各列大夫。

号称万石君，盛事衣冠无。声华辉图史，岂独荣枌榆。

外族继清高，耻为事物拘。未尝入城府，奕世风不渝。

宜有羔雁求，怪其久阙如。君来就乡赋，信足光庆馀。

郡守劝驾行，紫庭与计俱。努力事学问，豫章擢扶疏。

游子怀故乡，矧伊接葭莩。勉率为歌诗，尚能念起予。
从郑郎中高州游东潭
刘沧（唐代）

烟岚晚入湿旌旗，高槛风清醉未归。夹路野花迎马首，

出林山鸟向人飞。一谿寒水涵清浅，几处晴云度翠微。

自是谢公心近得，登楼望月思依依。
丹元子步天歌 其七 西方七宿
王希明（唐代）

参，总有十星觜相侵。两肩䨥足三为心，伐有三星足里深。

玉井四星右足阴，屏星两扇井南襟。军井四星屏上吟，左足下四天厕临，厕下一物天屎沉。
思友吟
邵雍（宋代）

欲见心无已，久违情奈何。
云烟虽咫尺，不得屡相过。
续西园咏木芙蓉后十五韵 其四
成鹫（清代）

艳质由来不易牢，藕房零露委寒皋。孤标独立群芳外，相伴幽人读楚骚。
咏云
冯坦（宋代）

山腰一抹云，云起知何处。
争渡小桥寻，天风又吹去。
菩萨蛮·满宫明月梨花白
温庭筠（唐代）

满宫明月梨花白，故人万里关山隔。金雁一双飞，泪痕沾绣衣。
小园芳草绿，家住越溪曲。杨柳色依依，燕归君不归。
题画小景
张玉娘（宋代）

山合云初尽，溪阴下夕阳。贪看无限好，柳底坐秋光。
寄怀仙居赞府尤贵端
林表民（宋代）

乐安山水佳，游屐独未至。复有县佐贤，欲见形梦寐。

忆昨交际初，篝灯饮文字。数卷出宝储，三人若鼎峙。

相忘略形骸，同道许气义。间之欻半期，仰止惟一志。

咸言居官清，或说立趣异。对松悟诗玄，饮水乐书味。

于此可怡悦，视彼持游戏。芸隐示倡酬，玉川辱简记。

不敏既重惭，有碍亦每喟。牖月揖耿光，瓶梅想幽致。

思苦夜无眠，吟成托邮骑。
十五日斋素
韩淲（宋代）

清晨却荤茹，茗事煎胡麻。岂无素心人，洁斋避风沙。

月已秋气中，能来我山家。凉襟何待吹，宴坐且勿哗。
东风第一枝
樊增祥（清代）

露引纤萝，风掀翠叶，莲中菂薏刚似。是谁百炼成霜，爱渠一柔绕指。

心冰肠铁，有宋相、吟梅佳致。甚琼蘤、六出中间，更簇玉鳞纤细。

刚一寸、绿苞含绮。经几日、粉英添媚。众香国里铮铮，扫空素馨茉莉。

花开不落，即此是、长生君子。待晚凉、竹榻横安，伴取赵家如意。
换骨岩
李纲（宋代）

玄化升真十六天，灵仙蝉脱翠岩前。金坚玉润留馀骨，密锁烟霞几百年。
西江月（秋兴）
米芾（宋代）

溪面荷香粲粲，林端远岫青青。楚天秋色太多情。云卷烟收风楚。

夜静冰娥欲上，梦回醉眼初醒。玉瓶未耻有新声。一曲请君来听。
偶书为山亭五首 其三
叶梦得（宋代）

僚吏相哀白事稀，抱琴时自弄清徽。何妨共倒樽中渌，不怕鸣驺问道归。
和三乡诗
韦冰（唐代）

来时欢笑去时哀，家国迢迢向越台。

待写百年幽思尽，故宫流水莫相催。
喜晴
程本立（明代）

夜雨朝晴喜欲狂，西屯骑马过东冈。
不妨逐兔争牵狗，切莫驱狼使牧羊。
野日孤营无细柳，天风十月有枯桑。
归来又饮将军酒，一醉都令世虑忘。
田园观雨兼晴后作
孟云卿（唐代）

贫贱少情欲，借荒种南陂。我非老农圃，安得良土宜。

秋成不廉俭，岁馀多馁饥。顾视仓廪间，有粮不成炊。

晨登南园上，暮歇清蝉悲。早苗既芃芃，晚田尚离离。

五行孰堪废，万物当及时。贤哉数夫子，开翅慎勿迟。
楚野
彭汝砺（宋代）

楚野云寒山点缀，淮天波尽水徘徊。古今寥廓归谈笑，气象纵横费剪裁。

愁日远随双锦翼，离情满寄百金杯。清风正引城头望，淮上车音几日来。
观老杜久客一篇其言有感于吾心者因为八咏 其七 狐狸何足首
程俱（宋代）

宿敝虽毛举，中原尚土隳。时闻歼狗鼠，未遂戮鲸鲵。

冠盖翔鸳鹭，兵戈集虎貔。埋轮岂无意，揽辔欲谁期。
二月二日早发湖口柬韩侯并似孙广文
守仁（明代）

暖风初散隔江烟，黄帽催呼早发船。夜雨自添沙草色，春潮不发海鸥眠。

已间花县良侯政，更爱芹宫博士贤。生齿渐繁民俗化，倦游今日是归年。
生涯
黎简（清代）

天供烟景地供花，笔有溪山生有涯。随事诗篇作年谱，不知言语属公家。

笑看蛮触争蜗角，愁袅羲和走日车。独立滔滔问江水，为谁东去积尘沙。
赠南陵李主簿
曹松（唐代）

外邑官同隐，宁劳短吏趋。看云情自足，爱酒逸应无。

簟席弹棋子，衣裳惹印朱。仍闻陂水近，亦拟掉菰蒲。
次韵和渊明饮酒诗二十首 其十四
李纲（宋代）

吾年行四十，意气非少时。世故茫不识，惟好古人词。

篇章自娱茫，适意良在兹。此外付之拙，直道不复疑。

黄卷千万言，圣贤岂吾欺。世事皆分定，饮酒姑安之。
昭君怨·元宵感事 其三 广陵怀古
吴绮（清代）

满地西风黄叶，冷却二分明月。可惜好雷塘，任牛羊。
飞尽隋堤柳絮，歌吹不知何处。闲煞古扬州，梦青楼。
王公济四美楼
刘弇（宋代）

寸心不与一物隔，远目自为千里期。便共溪山有情分，更缘阡陌识参差。

层云异日虽轻举，独鸟长年可俯窥。缇骑到家春满眼，庾公清兴不应衰。
达庄论
阮籍（魏晋）

伊单阏之辰，执徐之岁，万物全舆之时，季秋遥夜之月。先生徘徊翱翔，迎风而游，往遵乎赤水之上，来登乎隐坌之丘，临乎曲辕之道，顾乎泱漭之州。恍然而止，忽然而休，不识曩之所以行，今之所以留。怅然而乐，愀然而归白素焉。

平书闲居，隐几而弹琴。于是缙绅好事之徒，相与闻之，共议择辞合句，启所常疑。乃闚鉴整饬，嚼齿先引，推年蹑踵，相随俱进。奕奕然步，膪膪然视，投迹蹈阶，趋而翔至。差肩而坐，恭袖而检，犹豫相临，莫肯先占。有一人是其中雄桀也，

乃怒目击势，而大言曰：“吾生乎唐虞之后，长乎文武之裔，游乎成康之隆，盛乎今者之世，诵乎《六经》之教，习乎吾儒之迹。被沙衣，冠飞翮，垂曲裙，扬双鹐，有日矣。而未闻乎至道之要，有以异之于斯乎？且大人称之，细人承之。愿闻至教，以发其疑。”

先生曰：“何哉？子之所疑者？”客曰：“天道贵生，地道贵贞，圣人修之，以建其名。吉凶有分，是非有经，务利高势，恶死重生，故天下安而大功成也。今庄周乃齐祸福而一死生，以天地为一物，以万类为一指，无乃激惑以失贞，而自以为诚者也？”

于是先生乃抚琴容与，慨然而叹，俯而微笑，仰而流盼，嘘噏精神，言其所见曰：“昔人有欲观于阆峰之上者，资端冕服，骅骝至乎昆仑之下，没而不反。端冕者，常服之饰；骅骝者，凡乘之耳。非所以矫腾增城之上，游玄圃之中也。且烛龙之光，不照一堂之上；钟山之口，不谈曲室之内。今吾将堕崔巍之高，杜衍谩之流，言子之所由几其寤而获反乎？天地生于自然，万物生于天地。自然者无外，故天地名焉。天地者有内，故万物生焉。当其无外，谁谓异乎？当其有内，谁谓殊乎？地流其燥，天抗其湿。月东出，日西入。随以相从，解而后合。升谓之阳，降谓之阴。在地谓之理，在天谓之文。蒸谓之雨，散谓之风。炎谓之火，凝谓之冰。形谓之石，象谓之星。朔谓之朝，晦谓之冥。通谓之川，回谓之渊。平谓之土，积谓之山。男女同位，山泽通气。雷风不相射，水火不相薄。天地合其德，日月顺其光。自然一体，则万物经其常。入谓之幽，出谓之章。一气盛衰，变化而不伤。是以重阴雷电，非异出也；天地日月，非殊物也。故曰：‘自其异者视之，则肝胆楚越也；自其同者视之，则万物一体也。’人生天地之中，体自然之形。身者阴

阳之精气，性者五行之正性也，情者游魂之变欲也，神者天地之所以驭者也。以生言之，则物无不寿；推之以死，则物无不夭。自小视之，则万物莫不小；由大观之，则万物莫不大。殇子为寿，彭祖为夭。秋毫为大，泰山为小。故以死生为一贯，是非为一条也。别而言之，则须眉异名；合而说之，则体之一毛也。彼《六经》之言，分处之教也。庄周之云，致意之辞也。大而临之，则至极无外；小而理之，则物有其制。夫守什五之数，审左右之名，一曲之说也。循自然性天地者，寥廓之谈也。凡耳目之嗜，名分之施，处官不易司举奉其身，非以绝手足裂肢体也。然后世之好异者，不顾其本,各言我而已矣。何待于彼残生害性，还为仇敌。断割肢体，不以为痛。目视色而不顾耳之所闻，耳听声而不待心之所思，心奔欲而不过性之所安。故疾疹萌则生不尽，祸乱作则万物残矣。至人者，恬于生而静于死。生恬则情不惑，死静则神不离，故能与阴阳化而不易，从天地变而不移。生究其寿，死循其宜，心气平治，不消不亏。是以广成子处空同之山，以入无穷之门；轩辕登昆仑之阜，而遗玄珠之根。此则潜身者易以为活，而离本者难与永存也。冯夷不过海若，则不以己为小；云将不失问于鸿濛，则无以知其少。由斯言之，自是者不章，自建者不立，守其有者有据，持其无者无执。月弦则满，日朝则袭，咸池不留旸谷之上，而悬之后将入也。故期得者丧，争明者失，无欲者自足，空虚者受实。夫山静而谷深者，自然之道也。得之道而正者，君子之实也。是以作智造巧者害于物，明著是非者危于身，修饰以显洁者惑于生，畏死而荣生者失其贞。故自然之理不得作，天地不泰而日月争随，朝夕失期而昼夜无分。竞逐趋利，舛倚横驰，父子不合，君臣乖离。故复言以求信者，下之诚也。克己以为人者，廓外之仁也。窃其雉经者，亡家之子也；刳腹割肌者，乱国之臣也。曜菁华被沆瀣者，昏世之士也；履霜露蒙尘埃者，贪冒之民也。洁己以尤世，修身以明洿者，诽谤之属也；繁称是非，背质追文者，迷罔之伦也。诚非媚悦，不容求孚，故被珠玉以赴水火者，桀纣之终也；含菽采薇，交饿而死者，颜夷之穷也。是以名利之途开，则忠信之诚薄；是非之辞著，则醇厚之情烁也。故至道之极，混一分不，同为一体，乃失无闻。伏羲结绳，神农教耕，逆之者死，顺之者生。又安知贪洿之为罚，而贞白之为名乎？使至德之要，无外而已。大均淳固，不贰其纪。清静寂寞，空豁以俟。善恶莫之分，是非无所争。故万物反其所而得其情也。儒墨之后，坚白并起，吉凶连物，得失在心，结徒聚党，辩说相侵。昔大齐之雄，三晋之士，尝相与明目张胆，分别此矣。咸之为百年之生难致，而日月之蹉无常。皆盛仆马，修衣裳，美珠玉，饰帷墻。出媚君上，入欺父兄，矫厉才智，竞逐纵横。家以慧子残，国以才臣亡。

故不终其天年，而大自割繁其于世俗也。是以山中之木，本大而莫伤。吹万数窍，忽焉自已。夫雁之不存，无其质而浊其文。死生无变，而龟之是宝知吉凶也。故至人清其质而浊其文，死而无变而未始有之。夫剔言者怀道之谈也，折变者毁德之端也，气分者一身之疾也，二心者万物之患也。故夫装束马轼者行以离支，虑在成败者坐而求敌，逾阻攻险者赵氏之人也，举山填海者燕楚之人也。庄周见其若此，故述道德之妙，叙无为之本。寓言以广之，假物以延之，聊娱无为之心，而逍遥于一世。岂将以希咸阳之门，而与稷下争变也哉！夫善接人者，导焉而已，无所逆之。故公孟季子衣绣而见墨子弗攻，中山子牟心在魏关而詹子不距。因其所以来，用其所以至。循而泰之，使自居之；发而开之，使自舒之。且庄周之书何足道哉！犹未闻夫大始之论，玄古之微言乎？直能不害于物而形以生，物无所毁而神以清，形神在我而道德成，忠信不离而上下平。兹客今谈而同古，齐说而意殊，是心能守其本，而口发不相须也。”

于是二三子者，风摇波荡，相视膪脉。乱次而退，蹚跌失迹。随而望之，其后颇亦以是知其无实丧气，而惭愧于衰僻也。
宾阳八景 其四 石壁朝霞
梁鱼（明代）

扶桑日出才三丈，石壁朝霞生万状。阿房宫里金屏风，金谷园中锦步障。

鹤栖江树缀霜裘，泉泻丹崖挂银杖。千古悠悠一梦间，吟眺何须兴感怆。
后天易吟三十首
方回（元代）

位须分对待，气即验流行。
羲体兼文用，俱由造化生。
过五云驿
陈琏（明代）

倚篷镇日看云山，回首俄经过万安。草色绿迷春雨细，花枝红万晚风寒。

乡关迢递三千里，客棹夷犹十八滩。遥念倚庐亲望切，此身无计托飞翰。
程森甫见示同伯几游雪矼观海棠之作伯几赏与
汪炎昶（宋代）

风中雾屡拂银湾，满貯烟霞洞府宽。
物外山供情宛转，吟边海镶思涨漫。
岫云影压龙湫暝，润瀑声吹鹤梦寒。
唤醒海棠花畔约，不堪饶舌有丰干。
训蒙绝句 浴沂
朱熹（宋代）

只就吾身分上思，相呼童子浴沂归。更无一点閒思想，正是助忘俱勿时。
减字木兰花
赵长卿（宋代）

阳关唱彻。断尽离肠声哽咽。酒已三巡。今夜王孙是路人。

此情难说。莫负等闲风与月。欲问归期。来戴钗头艾虎儿。
宿姚合宅寄张司业籍
贾岛（唐代）

闲宵因集会，柱史话先生。身爱无一事，心期往四明。

松枝影摇动，石磬响寒清。谁伴南斋宿，月高霜满城。
寄题上饶方氏野堂
刘克庄（宋代）

尊君曾索野堂吟，忽忽归舟忘至今。
旧有田庐无偃仰，新移花木已幽深。
远书来责订金诺，拙咏聊酬挂剑心。
行尽四方垂八十，始知朝市愧山林。
邢台驿
范成大（宋代）

太行东麓照邢州，万叠烟螺紫翠浮。
谁解登临管风物？枯荷老柳替人愁。
减字木兰花 勺湖逭暑
萧恒贞（清代）

城西那角。碧泛莲湖分一勺。雨过留香。薄鬓丝丝眷夕凉。

何曾计左。偕隐花间应许可。乡老温柔。卅六鸳鸯总白头。
岳阳春晚
李群玉（唐代）

不觉春物老，块然湖上楼。云沙鹧鸪思，风日沅湘愁。

去翼灭云梦，来帆指昭丘。所嗟芳桂晚，寂寞对汀洲。
和寄从弟铨
郭钰（元代）

腐儒忧国泪阑干，江海容身何处宽。惊报每愁诸弟隔，临危但祝老亲安。

对床风雨长相忆，负米晨昏不尽欢。最苦二郎独冥漠，晚烟原上鹡鸰寒。
和张倅湖上十绝
姜特立（宋代）

两山胜处古坟多，多少英贤发咏歌。
它日浮家钓清濑，腰章吾欲换渔蓑。
病中有人惠海蟹转寄鲁望
皮日休（唐代）

绀甲青筐染菭衣，岛夷初寄北人时。
离居定有石帆觉，失伴唯应海月知。
族类分明连琐结，形容好个似蟛蜞。
病中无用霜螯处，寄与夫君左手持。
小桃源
李白（唐代）

黟县小桃源，烟霞百里间。
地多灵草木，人尚古衣冠。
市向晡前散，山经夜后寒。
渔家傲
李之仪（宋代）

洗尽秋容天似莹。星稀月淡人初静。策杖萦纡寻远径。披昏暝。堤边犊母闲相并。

遥想去舟魂欲凝。一番佳思从谁咏。憔悴归来如独醒。知何境。沈沈但觉烟村迥。
霜菊
刘克庄（宋代）

霜菊尤宜晚，才开一两葩。
不随蒲柳变，索性待梅花。
长庆春
徐凝（唐代）

山头水色薄笼烟，久客新愁长庆年。

身上五劳仍病酒，夭桃窗下背花眠。
燕山亭·北行见杏花
赵佶（宋代）

裁剪冰绡，轻叠数重，淡著胭脂匀注。新样靓妆，艳溢香融，羞杀匀珠宫女。易得凋零，更多少、无情风雨。愁苦。问院落凄凉，几番春暮。
凭寄离恨重重，这双燕，何曾会人言语。天遥地远，万水千山，知他故宫何处。怎不思量，除梦里、有时曾去。无据，和梦也新来不做。(新来 一作：有时)
和应之灯蛾
张耒（宋代）

万物皆畏死，尔生何独愚。
由来附炎热，鲜不丧其躯。
浅浅权利客，跹跹轻薄夫。
高门甚烈火，相劝以奔趋。
出郭即景
郭书俊（清代）

半溪残雪半溪水，老树髡如退院僧。雁带寒云归极浦，鹰翻晓日下中陵。

青鞋错认三叉路，白发全输九节藤。樵弟渔兄间自遣，此生萧散有谁憎。
路傍曲
陆游（宋代）

冷饭杂沙砾，短褐蒙霜露。
黄叶满山邮，行人跨驴去。
郑华文挽词
楼钥（宋代）

籍甚柯山政，儿童识贵温。
欢谣闻魏阙，殊宠镇吴门。
就养家传子，休官泽及孙。
吾乡耆旧传，千载德弥尊。
芝径
许及之（宋代）

辟谷几经尘，如芝今有神。更开三益径，似恐太无邻。
秋塘报陈提刑讣
释居简（宋代）

宏博曾闻鼎足无，脚才实处即荣途。恰观次第行初志，冀懋神明振后图。

齿失半唇忘屏翰，棣联双萼更纷敷。乡来少戆烦公笑，却忆公言诮故吾。
阳明山人铜印歌和石庵师元韵
潘世恩（清代）

读书学道不适用，一腐儒耳非英雄。先生少负经世略，骐骥一英凡马空。

批鳞折角遭谴责，只手欲捧榑桑红。龙场兀坐素患难，生徒壁立和春风。

豁然中夜有心得，直如天地开屯蒙。擒贼擒王一举手，叱嗟呼啸风雷从。

良弓善藏飞鸟尽，上追濂洛传心宗。晚年再英平诸寨，秋鹰凛凛当霄翀。

功大德修世所忌，谁与前席陈深宫。先生英处自了了，当时谣诼何其工。

岂知正学在宇宙，皎若日月行天中。龙蛇尺蠖会屈蛰，鼷鼠之技惭终穷。

先生寿世三不朽，理学经济文章通。摩挲遗印倍珍重，为想品诣千秋隆。
寒食寄怀仲兄用子由寒食前一日寄子瞻韵
黄家鼐（清代）

禁火遗风久寂然，家书惆怅阻烽烟。炎方瘴毒驱难尽，蛮语侏{牜世}习渐便。

鸿雁分飞空望远，虫鱼笺释未成编。遥知潘县勤农政，春雨扶犁看力田。
寒窗灯影图为孙丈题
姚燮（清代）

苇门破如席，纠以苦竹根。得毋孟家里，老屋千年存。

哀鸟恋丛灌，月射苍烟昏。灯篝黯无焰，座上蓬发髡。

儿影绕凄瘦，絮薄肤不温。咿唔隔窗纸，响与霜风吞。

可怜慈母念，摧恻难具言。婴孩于书卷，往往仇不亲。

鞭挞示佯怒，酸泪胸臆沦。但云汝违教，遗书吾且焚。

忍使九京下，饮泣无安魂。鸡鸣慰之睡，恐复劳其神。

兀坐珍残膏，还理机杼纷。诱掖得成立，千万荼蓼辛。

只此尺幅中，笔笔心血痕。先生持示我，往迹覼缕陈。

伯也少科第，藉或报所恩。五马未传诰，遽萎庭阶萱。

萱萎痛已矣，棣鄂随凋零。孝弟亦何事，飘灭均埃尘。

出门望邱垄，垄上天沄浑。入门向床壁，触目多遗文。

遗文阿兄读，丹铅母手经。挥髯咀儿味，岁月逝飙轮。

菱溪流日夕，荻芽看复新。噩梦堕虚幌，但听秋虫喧。

兹图胜阡表，珍袭贻后昆。痛哉蓼莪什，涕泪终乾坤。
大雪苦寒五更无睡枕上成两篇
张耒（宋代）

雪气着我屋，鸡肤畏薄衾。
春寒竹窗睡，晓梦故乡心。
多病妨豪饮，无私称苦吟。
小炉炽新炭，卯酒再三斟。
和裴主簿九日
王庭圭（宋代）

欲上高高岭路微，疏林蔽日尚堪依。枫江水冷天初静，桐井霜乾叶乱飞。

篱下采花人独秀，山头落帽客何稀。金壶倒尽重沽酒，莫惜朝来更典衣。
秋夜读书
董其昌（明代）

良宵迎爽至，旧简拂尘看。驹影过窗驶，萤光映室寒。

唫馀砧欲度，捡处烛初残。漫讶边生卧，潜来太乙观。

五车翻未易，尺璧宝非难。月幌牙签白，霜庭草带丹。

居然照千古，糟粕笑侯桓。
周公
王十朋（宋代）

明堂摄政朝群后，四海流言孺子疑。何事召公犹不说，丹心惟有鬼神知。
早秋游城南宗家园亭次韵周伯常中允二首 其一
程敏政（明代）

宗老当时喜种花，至今池馆压堤沙。苍颜一去成尘土，白日重来感岁华。

多谢诸公同驻马，却怜犹子解持家。高城暮鼓催归急，不得临风奠一瓜。
酬李端公野寺病居见寄
卢纶（唐代）

野寺钟昏山正阴，乱藤高竹水声深。田夫就饷还依草，

野雉惊飞不过林。斋沐暂思同静室，清羸已觉助禅心。

寂寞日长谁问疾，料君惟取古方寻。
西江月·往事俄惊如梦
钱应庚（元代）

往事俄惊如梦，白头追感前时。半生辛苦为吟诗。词笔轮君工致。世变俱成老大，年来更觉衰迟。通家欲结岁寒期。未必天工无意。
清心镜
马钰（金朝）

出家儿，要决断。万种尘缘，一齐割拚。便忘机、绝虑修仙，把性命割干。

外愚痴，内光灿。声音笑貌，有如憨汉。乐清贫、歌舞街前，欣披席把碗。
纪游再用前韵
陈元晋（宋代）

松篁一径夹长蛇，云锦重重肃九华。
长夏飞泉倾石眼，半空悬磴吸檐牙。
要知酒兴并计料，不在山巅即水涯。
记取松间休喝道，山灵应怕俗声哗。
采桑子 重阳师父百端诱化，予终有攀援爱念
马钰（金朝）

，我性命有一只细磁碗，失手怕碎。言未讫，从空碗坠，惊哭觉来，师翌日乃曰，汝昨晚惊惧，才方省悟吕公大悟黄梁梦，舍弃华轩。返本还源。出自钟离作大仙。山侗猛悟细磁梦，割断攀援。炼汞烹铅。出自风仙性月圆。
奉陪神保大王宴朱将军第闻弹白翎雀引
王逢（元代）

玄阴亘天雪欲作，将军西第夜张幕。铜盘蜡光红照灼，四坐倾张《白翎雀》。

雀生乌桓朔部落，大朴之气元磅礴。地椒野穄极广莫，穹庐离离散驼骆。

黄羊芦酒杂湩酪，鹰狗畋猎代耕穫。太王肇基不城郭，青春建櫜宵罢柝。

圣泽滂沛蔓绵络，风淳俗庞法度约。乾端坤倪露冲漠，羽毛鳞介并飞跃。

庭祠岁飨咽管籥，雄雌和鸣莫我乐。帝皇赫然太阳若，八表晃荡氛尽却。

前驱屈卢从繁弱，睢盱嗢咿万状错。遂朝玉帛解组缚，大明宫开夹花萼。

文监武卫盛材略，葱珩谷璧映霜锷。五云夔龙奏《韶濩》，九苞凤凰降寥廓。

德音威仪匪予度，万姓拭目瞻阿阁。轩辕伶伦两冥寞，八十年来事非昨。

獶尘杂乱人道削，咬哇哀淫颂声铄。皇孙让贤执鼓铎，巾幂鹊尾黄金杓。

殽烝体荐嚼复嚼，《巴渝》舞队驩回薄。供奉革鞜衣狐貉，银筝载前酒载酌。

延秋门深鱼守钥，缑山远度吹笙鹤。淮南昔者鸡舐药，千乘之国弃敝蹻。

方今群雄自开拓，拔刃把槊争刺斫。为臣义同葵与藿，将军固合鞭先著。

莲壶漏沈薇露涸，枯梢号寒风陨箨。百禽啁噍雹霰霍，冰花乱点真珠箔。

箔中呱呱情陡恶，供奉砉尔停弦索。吁嗟《白翎》将焉托，有客泪下甘丘壑。
戏答陈季常寄黄州山中连理松枝二首
黄庭坚（宋代）

老松连枝亦偶然，红紫事退独参天。
金沙滩头锁子骨，不妨随俗暂婵娟。
自和
韦骧（宋代）

将旦云天惨，前瞻使旆高。田翁持火走，山鸟向人号。

自哂折腰久，谁怜负弩劳。解从归去乐，空愧不如陶。
维扬好
韩琦（宋代）

二十四桥千步柳，春风十里上珠帘。
舟
赵葵（宋代）

橹声伊轧下漓来，惊起沙鸥去又回。
小艇暂停曲江游，推篷和雪看寒梅。
喜外归
席佩兰（清代）

晓窗幽梦忽然惊，破例今朝雀噪晴。指上正轮归路日，耳边已噪入门声。

纵怜面目风尘瘦，犹睹襟怀水月清。好向堂前勤慰问，敢先儿女说离情。
次韵酬何伯修见贻
刘弇（宋代）

学非歆向擅家声，僮指仍惭左蜀程。梦月自怜名旧识，屠龙何补技先成。

悲缠风树新创钜，心折家园独鸟惊。樵斧渔竿有真趣，不应邻叟怪逃名。
太息
陆游（宋代）

祷庙祈神望岁穰，今年中熟更堪伤。
百钱斗米无人要，贯朽何时发积藏？
春暖赠梅喜作二首
陈造（宋代）

手撚芳枝酹渌樽，东君乃有发生恩。
即今省暖铜瓶水，罗幙围香共晏温。
愁倚栏令 哭柔嘉姊
钱凤纶（清代）

凭栏久，觅芳踪。思无穷。记得玉钩微步处，印残红。

小园花醉春浓。香馥馥、带惹春风。悔煞从前欢宴处，总匆匆。
临刑诗
江为（唐代）

街鼓侵人急，西倾日欲斜。黄泉无旅店，今夜宿谁家。
句
宋绶（宋代）

四时常有烟棚合，三月犹无菜甲生。
失调名
佚名（宋代）

敧枕无眠又无寐。
望江南
黄静淑（宋代）

君去也，晓出蓟门西。鲁酒千杯人不醉，臂鹰健卒马如飞。回首隔天涯。

云黯黯，万里雪霏霏。料得江南人到早，水边篱落忽横枝。清兴少人知。
贺傅寺丞喜雨二十六韵
陈淳（宋代）

去冬九旬已渴雨，那意今春渴尤苦。
自开正元越三月，生意全蛰不闯吐。
阳威烈烈炽盛夏，田野熬熬剧焦釜。
新秧既长且乾萎，播种无由可入土。
农民望雨若倒垂，类叹天命我无所。
太守念膺民命寄，如伤体肤痛心膂。
奔祷山川社稷前，下及百祠靡不举。
坛告雷师雷莫闻，江叩龙神龙弗顾。
间或沾酒随即收，翘想滂霈殊乌有。
日切一日不遑宁，直欲代牲实笾俎。
精虔充积四十朝，幽明贯彻忽无阻。
季春望夜五鼓余。瓦鸣琢琢檐垂缕。
起来四顾云黑暝，阿香驱车震鼍鼓。
甘霔一番复一番，达昼倾贫莫之御。
东阡西陌土膏溶，负耒荷锄翕旁午。
父语其子兄语弟，或曰我侯感格故。
滴滴皆是真珠饭，天救我民赐我哺。
非我下民能动天，侯泽我民如父母。
既优既渥尚未已，实颖实栗决可睹。
人解戚容为懽忻，岁转凶兆为丰阜。
从知天人本一机，气脉注通有如许。
端犹影响应形声，证验昭昭真足数。
亦侯作霖大手段，家学渊源传自古。
岂徒蕞尔南漳滨，特私所惠偏一坞。
抑将天下济苍生，行赴九重大用汝。
紬史
苏籀（宋代）

延陵皋壤决归欤，习气过忧觚不觚。
何怪倚门嗟抗脏，近来合不宠侏儒。
过关自欲闻鸡唱，居肆何须较马摸。
乖合偶然非汝力，迷途先觉解挛拘。
送光典座
释心月（宋代）

辣辣辛辛一味禅，惯常岂在杓头边。
一千五百善知识，未出门时话已圆。
出居十六咏·石梯
方岳（宋代）

山险者夷之，梯以石齿齿。
於间遂成台，有梅适堪倚。
□□□侄送曾立道韵三首 其一
萧立之（宋代）

□□□□□帝醉，时节会逢人日阴。尘世沧江变平陆，孤臣白发照丹心。
天香（宛委山房拟赋龙涎香）
吕同老（宋代）

冰片熔肌，水沈换骨，蜿蜒梦断瑶岛。翦碎腥云，杵匀枯沫，妙手制成翻巧。金篝候火，无似有、微薰初好。帘影垂风不动，屏深护春宜小。

残梅舞红褪了。佩珠寒、满怀清峭。几度酒余重省，旧愁多少。荀令风流未减，怎奈向飘零赋情老。待寄相思，仙山路杳。
侯侍郎庸迎养
龚敩（明代）

东莱有客人中英，满腔忠孝由天生。读书不作章句陋，居官所期肝胆明。

往者严君困三宅，父子东南五千隔。孤苦零丁十五秋，一别何曾见颜色。

儿年初学数与方，父不少留儿涕滂。慈闱纺绩事教养，执经问道亲虞庠。

前载春官取科第，父若有闻心亦喜。朝朝秉笔在鹓班，情几欲陈行复耻。

圣恩如天愿弗违，诏许驰驿迎亲归。拜辞阙下一喜惧，消息近日无安危。

云山万重隔闽越，见面有期思愈切。来日非如去日多，旧愁不与新愁别。

天风吹衣道路长，圣君宠厚亲寿康。炎州瘴雾避爽气，桑榆晚景昭回光。

遥知入门问安否，百岁千欢交肺腑。秉烛浑疑再世逢，称觞更尽中肠语。

归来感激谢君恩，枯朽一旦生阳春。周公拜前鲁拜后，满庭光显难具论。

子禄愈丰亲愈寿，此事人生亦希有。别恨何嫌地渺茫，孝心直与天长久。

丈夫志气今古同，为子必孝为臣忠。累茵列鼎足荣养，更以勋业垂无穷。
踏莎行
秦观（宋代）

晓树啼莺，晴洲落雁。酒旗风飐村烟淡。山田过雨正宜耕，畦塍处处春泉漫。

踏翠郊原，寻芳野涧。风流旧事嗟云散。楚山谁遣送愁来，夕阳回首青无限。
采莲曲
朱德蓉（清代）

绿叶罗裙一色裁，芙蓉映水两边开。欲将新曲频频唱，恐有鸳鸯飞入来。
秦原春望
张乔（唐代）

无穷名利尘，轩盖逐年新。北阙东堂路，千山万水人。

云离僧榻曙，燕远凤楼春。荏苒文明代，难归钓艇身。
关参议刘仲洪就京制置辟入蜀二首
曾丰（宋代）

江西清绝处，频赏厌还休。
快作坤维去，闲为丙穴游。
百牢山倒拔，三峡水横流。
未有人收拾，公其与笔谋。
和百塔寺四首·芳亭
黄庶（宋代）

峨峨佛屋瘦四海，志士叹息伤容颜。
高僧淳拙有深意，独自结茅山水间。
次韵答颐斋
胡仲弓（宋代）

雀罗门外设，尘远市廛居。
抱膝吟梁父，摩声赋子虚。
苔钱何用铸，草带莫教锄。
世事难开口，休投北阙书。
青玉案（送无为守张文伯还朝）
王之道（宋代）

逢人借问钱塘路。我亦欲、西湖去。目送兰桡知几度。鳌峰浮玉，鲸波飞雪，正是潮来处。

海棠花下春将暮。缓唱新词味佳句。见说东君曾梦许。柏台冠豸，金銮视草，便作商岩雨。
题李公麟山庄图其十三泠泠谷
苏辙（宋代）

层崖落飞泉，微风泛乔木。
坐遣谷中人，家家有琴筑。
水龙吟·鬳斋不是凡人
刘克庄（宋代）

鬳斋不是凡人，海山仙圣知来处。清英融结，佩瑶台月，饮金茎露。翰墨流行，禁中有本，御前停箸。向弘文馆里，薰风殿上，亲属和、微凉句。已被昭阳人妒。更那堪、鼎成龙去。曾传宝苑，曾将玉杵，付长生兔。地覆天翻，河清海浅，朱颜常驻。算给扶朝者，临雍拜者，下梢须做。
和靖州判官陈子从山水图十韵·星湾晚酌
魏了翁（宋代）

士非耕钓者，而从蓑笠翁。
人生贵适志，莘渭亦时中。
和微之诗二十三首。和除夜作
白居易（唐代）

君赋此诗夜，穷阴岁之馀。我和此诗日，微和春之初。

老知颜状改，病觉肢体虚。头上毛发短，口中牙齿疏。

一落老病界，难逃生死墟。况此促促世，与君多索居。

君在浙江东，荣驾方伯舆。我在魏阙下，谬乘大夫车。

妻孥常各饱，奴婢亦盈庐。唯是利人事，比君全不如。

我统十郎官，君领百吏胥。我掌四曹局，君管十乡闾。

君为父母君，大惠在资储。我为刀笔吏，小恶乃诛锄。

君提七郡籍，我按三尺书。俱已佩金印，尝同趋玉除。

外宠信非薄，中怀何不摅。恩光未报答，日月空居诸。

磊落尝许君，跼促应笑予。所以自知分，欲先歌归欤。
呈性斋左丞马公三首 其二
陈孚（元代）

晨登繄巫闾，回望燕南垂。碣石无飞埃，滹沱清涟漪。

天子坐明堂，十二藻火衣。千官拥雉尾，佩剑光陆离。

南海翥朱鸟，东海翻苍螭。铜池亦何有，五色光明芝。

大哉惠泽流，箘蠢亦熙熙。谁怜向阳者，一寸园中葵。
三洲岩
李震（宋代）

维石岩岩紫翠连，原非禹凿自天然。旋磨崖壁镌新字，细看诗词忆旧贤。

茂叔南来曾乐道，葛洪西驻已升仙。兴游几度寻遗迹，云满高峰月满天。
逍遥咏
宋太宗（宋代）

天界殊胜理，凡愚不易知。
曩因谁可究，浅近故怀疑。
的实归真性，区邪入正持。
乐耶亲大道，报就自然之。
念昔游四首 其一
胡仲弓（宋代）

昔年游径山，身在九天上。倚栏少徘徊，八极归一望。

秋容澹如洗，景物呈万状。松风奏琴筑，烟屿列屏障。

清远啸枯藤，野鹤唳幽旷。僧僮课梵呗，婉娩如学唱。

解带临西风，洒落无尽藏。缁流亦可人，邀往坐清旷。

盘飧饤黄独，侑之茅柴酿。感师有古意，愧我无酒量。

长啸下山来，一路时胆壮。重作记游篇，付之覆瓿酱。
初秋白云道院
黄敏求（宋代）

桧柏株樟竹与松，四山互长翠阴浓。
逼教秋暑无来路，输与山僧坐晚钟。
西江月
向滈（宋代）

别后千思万想，眼前一日三秋。小街栏槛记追游。料得新妆依旧。自笑非常蒂殢，为他无限闲愁。莫将离恨寄鄜州。闻道腰肢愈瘦。
发孔镇晨炊漆桥道中纪行十首
杨万里（宋代）

清晓新凉惬老怀，只愁傔从可怜哉。
泥行寸步无由到，雨去前山却复回。
失调名
佚名（宋代）

闻道酒肠宽似海。
雷化多旷野道傍常闻鹧鸪声
李光（宋代）

已过梅岭更南征，渺渺琼山四百程。日暖风和寒食路，行人休听鹧鸪声。
夜起同廖道人扣王生门索酒酒行而电电大作众皆辟易余兴益豪至子夜乃休 其二
袁宏道（明代）

天意苍茫恶，奔雷驾雨风。书翻入瓮内，儿走匿床中。

拍案山公叫，沾唇儿盏空。归途那用烛，电火照人红。
鸦声谣
薛雍（明代）

鸦声晓起撼四邻，黠鼠昼出不畏人。闭户孤坐群物恶，纠纷中畏不汩真。

竹园塘水照清镜，留我秋山多白云。英英飞起畏相送，与尔何日罗浮春。
黑白何咎
释智愚（宋代）

世事乱如麻，情人未到家。
连延深院雨，滴碎后庭花。
旧话几时别，音书未有涯。
暝烟将四合，何处起胡笳。
爱月夜眠迟
仇远（元代）

小市收镫，渐柝声隐隐，人语沈沈。月华如水，香街尘冷，阑干琐碎花阴。罗帏不隔婵娟，多情伴人，孤枕最分明。见屏山翠叠，遮断行云。

因记款曲西厢，趁凌波步影，笑拾遗簪。元宵相次近也，沙河箫鼓，恰是如今。行行舞袖歌裙。归还不管更深。黯无言，新愁旧月，空照黄昏。
树下
刘攽（宋代）

百芳与春违，嘉树成密叶。上枝下相副，朝影暮还接。

徐风气清凉，重露香浥裛。关关变鸣禽，杳杳飞孤蝶。

神仙彼何有，静境我心惬。万期犹视荫，寸景疑度劫。

何用窥蟠桃，沧溟惮舟楫。
次韵程弟
方岳（宋代）

眼中转觉可人稀，得似孤云自在飞。
花落花开俱有意，略於閒处见几微。
寿權漕大卿
徐玑（宋代）

青阳初动小春华，尽道葱茏晓气佳。
卿月早随良月诞，绣衣元屡衮衣家。
仙方养就双瞳碧，和气分成两脸霞。
看取调羹消息好，年年长带早梅花。
偈颂一百零三首 其十九
释月涧（宋代）

塞云点点阵云高，黑面将军衣白袍。夺得贼鎗并贼马，凯歌归去醉春醪。
木兰花慢
范周（宋代）

美兰堂昼永，晏清暑、晚迎凉。控水槛风帘，千花竞拥，一朵偏双。银塘。尽倾醉眼，讶湘娥、倦倚两霓裳。依约凝情鉴里，并头宫面高妆。

莲房。露脸盈盈，无语处、恨何长。有翡翠怜红，鸳鸯妒影，俱断柔肠。凄凉。芰荷暮雨，褪娇红、换紫结秋房。堪把丹青对写，凤池归去携将。
观天目山瀑布
李时行（明代）

谁将千尺练，挂向碧峰头。晴洒长空雨，寒生六月秋。

褰风银浪涌，闪日雪花浮。不作涓涓滴，阴崖祇暗流。
南歌子
袁毓卿（清代）

秋老蛩吟急，天寒夜气清。一庭凤露静无声。不道月痕斜转、已三更。

宝鼎香将烬，檐花影渐横。罗衾如水悄寒生。闲把迢迢莲漏、数分明。
乐间园为同年夏如山赋十二首 其九 柯枰山
顾清（明代）

中人兮不归，樵柯烂兮闾里全非。嗟人生兮几何，奄夕曛兮朝晖。

神仙兮戏予，拂苍珉兮渺遐思。
逍遥咏 其八
赵炅（宋代）

乘云驾鹤自西东，修鍊真人意气雄。出离凡为高见识，周旋道理远怀通。

愚迷尽说皆非实，解者方知事不空。宿业大都心外障，有缘岁月易成功。
潇湘八景 其二 洞庭秋月
文徵明（明代）

月出天在水，平湖净于席。安得谪仙人，来听君山笛。
颂
慈观长老（宋代）

龙牙答话只苏嚧，借问诸方会也无。昨夜虚空开口笑，祝融吞却洞庭湖。
觅竹栽谢
萧泰来（宋代）

一日非吾不可无，当邻乞得种鱼都。
珠连呈舍排成次，玉立云台画出图。
淇奥每思文章业，渭川肯作富规模。
自锄月地分行列，准拟清风十万夫。
水友辞 青桩
王质（宋代）

青桩，青桩，桩桩孤影横秋江。上矶下矶江入腹，斜倚乱碛声矶矶。

有如痴，还不痴，波动鱼行皎皎知。呜呼此友兮喜同规，渚蒲水荇秋风稀。
早朝诗
杨子器（明代）

平旦曈昽瑞霭浮，曙星送月下西楼。画衣遥入迎仙跸，黄伞高擎覆采旒。

鸾帚拂尘花雨霁，霓旌曳影柳风柔。太平无事春如海，天保歌长乐未休。
密庵题柱二首
刘学箕（宋代）

清钟静室破寂历，灏气空山生泬寥。
长林风送润水急，聒枕宛似春江潮。
昕侍者求赞
释清远（宋代）

吾行尔随，吾唤尔应。唯随与应，不欠不剩。因吾识尔，此像果亲。

静而瞻之，道实绝伦。
甲子春过浙和周去华韵五绝
史尧弼（宋代）

迟回独立湘江头，湘江无情空自流。
拟呼妃子弄云瑟，一泻胸中千斛愁。
对雪二首
毛滂（宋代）

玉京咫尺不应疑，龙凤交横舞屡僛。
素色可能粧粉并，真香直到齿牙知。
珠楼先晓月未落，瑶草自春天亦私。
千里一裘谁有样，邹郎吹律为薰之。
题画鹅雁二首
黄庭坚（宋代）

水国鸿雁秋，烟沙风日丽。
莫遣角弓鸣，惊飞不成字。
宛丘道中
张耒（宋代）

日斜沙路马翩翩，故欲迎凉不着鞭。
谁解多情似新月，伴人归去照人眠。
舟行松江闻鸡鸣犬吠
赵彦肃（宋代）

循缘多熟境，溺法无要津。
虑心屏百虑，犹是隔几尘。
云边察飞翼，水底观跃鳞。
闷杀鲁中叟，笑倒濠上人。
和韦开州盛山十二首。盘石磴
张籍（唐代）

垒石盘空远，层层势不危。不知行几匝，得到上头时。
芙蓉道间二首
赵蕃（宋代）

芙蓉山下芙蓉渡，历尽崔嵬何物路。
更观溪水突人来，令我诗情杂欣惧。
舆夫重说松原山，如此积雨应生湍。
从来潢潦无根源，水收石露须臾间。
赠岐山姜明府
李端（唐代）

昨夜闻山雨，归心便似迟。几回惊叶落，即到白头时。

雁影将魂去，虫声与泪期。马卿兼病老，宋玉对秋悲。

谢客才为别，陶公已见思。非关口腹累，自是雪霜姿。

酿酒栽黄菊，炊粳折绿葵。山河方入望，风日正宜诗。

牧竖寒骑马，边烽晚立旗。兰凋犹有气，柳脆不成丝。

别后如相问，高僧知所之。
九月八日晚会永叔西斋
刘敞（宋代）

醉翁手种菊，呼我宴西斋。落日有馀兴，穷秋多所怀。

缓歌挥白有，趣舞堕金钗。乌帽何胜落，黄花故自佳。

念离还作恶，处世亦安排。苍鬓聊相对，青云岂易阶。

母容烛见跋，能尽酒如淮。少作三年别，人生定鲜谐。
扬州杂诗八首八首 其八
曹家达（清代）

旧家宫庙尚崔巍，王气南来黯劫灰。一代衣冠零落尽，几人愧对史公来。
过陈留绅耆妇孺夹道钱留予为惘惘慰藉而行
张洵佳（清代）

两年鸿爪此勾留，惭愧逢人说故侯。霪雨常防生计失，客途若为弃官愁。

人间公道民情在，世路贪风吏治羞。夹道依迟何所慰，麦苗来岁定丰收。
达磨赞 其二
释可湘（宋代）

一无圣，二不识，忠言逆耳投江北。入水见长人，梁王方失色。

千古万古空相忆。
寄李十一建
白居易（唐代）

外事牵我形，外物诱我情。李君别来久，褊吝从中生。

忆昨访君时，立马扣柴荆。有时君未起，稚子喜先迎。

连步笑出门，衣翻冠或倾。扫阶苔纹绿，拂榻藤阴清。

家酝及春熟，园葵乘露烹。看山东亭坐，待月南原行。

门静唯鸟语，坊远少鼓声。相对尽日言，不及利与名。

分手来几时，明月三四盈。别时残花落，及此新蝉鸣。

芳岁忽已晚，离抱怅未平。岂不思命驾，吏职坐相萦。

前时君有期，访我来山城。心赏久云阻，言约无自轻。

相去幸非远，走马一日程。
哭殷遥
王维（唐代）

人生能几何，毕竟归无形。念君等为死，万事伤人情。

慈母未及葬，一女才十龄。泱漭寒郊外，萧条闻哭声。

浮云为苍茫，飞鸟不能鸣。行人何寂寞，白日自凄清。

忆昔君在时，问我学无生。劝君苦不早，令君无所成。

故人各有赠，又不及生平。负尔非一途，恸哭返柴荆。
满江红（夏）
张半湖（宋代）

新绿池塘，一两点、荷花微雨。人正静，桐阴竹影，半侵庭户。欹枕未圆蝴蝶梦，隔窗时听幽禽语。卷沙帏、随意理琴丝，黄金缕。

鲛绡扇，轻轻举。龙涎饼，微微炷。向水晶宫里，坐消襻暑。剥啄谁敲棋子响，莺儿林里惊飞去。最好是、活水沦新茶，醒春醑。
东阳道上
黄镇成（元代）

山谷苍烟薄，穿林白日斜。
崖崩迂客路，木落见人家。
野碓喧春水，山桥枕浅沙。
前村乌桕熟，疑是早梅花。
寄满子权
王令（宋代）

昔心何悠悠，今学益漫漫。
莽如浮江可，浩不际崖岸。
生虽乐文子，勤不偿几案。
重编空堆尘，折简久枯汗。
徒知陈市肆，表列环四畔。
已无探讨勤，胡可贤否按。
零丁晚观玄，泯灭旧习彖。
得指来岁期，失忘去日筭。
尝闻勤惰间，已是愚智判。
蒙羞欲何颜，避耻愧无翰。
不能绳己怠，何力禁人叛。
文章触世嫌，议语限客窜。
时牵好恶卑，俗挠是非乱。
早衰夺旧刚，多病袭新懦。
心经衣食艰，事废米盐半。
何谋脱身去，割迹与俗断。
耕荒食新收，凿窒复旧贯。
念生如冬冰，至死仅春泮。
其间能几时，何恃苦自缓。
翩翩淮南英，显显士林冠。
方予未为游，辱子昔同閈。
篇章觌新华，论说听横捍。
包奇晚自走，去实王府玩。
近书何相撩，颇以名见谩。
不知老者拙，弃此久已断。
子方勇自树，解辔纵新駻。
行期拾舂青，采缀绾归腕。
乖离思旧欢，迁徙就新绊。
无琴虽自歌，有酒欲谁伴。
闲暇当寄诗，持此资贸换。
次韵和裴士杰库部对棋上贡父学士
毕仲游（宋代）

吏散公堂讼已平，东轩一局晚窗明。风云不动星辰灿，樽俎无声玉石争。

意外死生由巧拙，手中舒卷乍阴晴。自怜小数非秋格，坐久惟闻鸿鹄声。
答龚炳泽卿
陈造（宋代）

之子违离久，前宵梦见之。
秋蛇开侧理，晓鹊啅疎篱。
歆秀何时改，郊痒更问为。
有言今赘矣，暗里自应知。
送李璋
王安石（宋代）

湖海声名二十年，尚随乡赋已华颠。
却归甫里无三径，拟傍胥山就一廛。
朱毂风尘休怅望，青鞋云水且留连。
故人亦见如相问，为道方寻木雁篇。
编篱
张锡祚（清代）

林壑有真趣，尘俗难相通。清晨饭藜藿，荷锸春风中。

薛荔斸邻园，杞菊采榛丛。枯朽既芟除，柯条尽青葱。

日入返茅檐，罗植清溪东。屏藩宛天成，束缚随人工。

放诞世所弃，舒散岂尔容。
题长乐县灵峰寺望日亭
林亦之（宋代）

云母江边有草亭，分明见得日头生。
一村篱落更何处，此已无天只水声。
感皇恩 杨成之生朝四月初三日
李俊民（金朝）

啼鸟怨春归，一声声切。蓂荚初生两三叶。征鞍何处，撩乱杨花如雪。

鹊声头上，喜来时节。

香篆半销，寿波重酌。玉带金鱼坐中客。幕天席地，便是仙家日月。

试从今后，数蟠桃结。
还丹复命篇 其八
薛道光（宋代）

恍惚之中寻有物，杳冥之内吸真精。真精便是长生药，须假黄婆养育成。
题木居士
张舜民（宋代）

波穿火透本无奇，初见潮州刺史诗。
当日老翁终不免，后来居士欲奚为。
山中雷雨谁宜主，水底蛟龙睡不知。
若使天年俱自遂，如今已复长孙枝。
震父与僧偕至
释永颐（宋代）

王谢清游带越僧，共携山老坐吴亭。
身间不记为官日，落落吟诗读道径。
威凤南飞曲
程敏政（明代）

有虞圣人开明堂，委政师保垂衣裳。功成治定天降祥，一日三凤鸣朝阳。

羽毛五色云锦张，两凤翥羽北阙旁。一凤鼓翼天南翔，凤台巍巍临大江。

乌台对耸千尺强，翠竹有实苍梧芳。十围古柏相倚飞寒霜，凤兮戾止居中央。

坐令喧啾百鸟收其吭，观者四方如堵墙。圣泽滂，王道昌，千年一运遭明良。

他时凌风会返阿阁上，和鸣协治不可当。愿操彤管与尔赋乐章，再拜稽首献我皇。

九成雅奏重锵锵，三凤之名传四方。
泊舟洞庭云薄天空湖光可爱恨未登岳阳楼耳
阳枋（宋代）

昨日兰桡逐顺流，今朝湖口泊归舟。
千山日暖雪花散，万里风高云叶收。
江影曲通西蜀还，湖光横与北溟浮。
岳阳奇眺嗟犹欠，付与他年稳上楼。
怀枯崖悟师
胡仲弓（宋代）

分携方解制，相约在严冬。
岩脚日千里，山头云几得。
归装侬自悮，吟锡子何从。
不应天台供，定知游雪峰。
出火祀大辰十二首
佚名（隋代）

维莫之春，五阳发舒。
日之夕矣，三星在隅。
莫量匪币，莫嘉匪玉。
明荐孔明，神光下瞩。
赋得春风扇微和
崔立之（唐代）

时令忽已变，年光俄又春。高低惠风入，远近芳气新。

靡靡才偃草，泠泠不动尘。温和乍扇物，煦妪偏感人。

去出桂林漫，来过蕙圃频。晨辉正澹荡，披拂长相亲。
浪淘沙·春色入横塘
佚名（宋代）

春色入横塘。变尽凄凉。青梢弄粉雪溪傍。疑是化工偏著意，欲试新妆。玉蓓锁春藏。占断寒芳。他时鼎鼐不须忙。泄漏清香方有思，别是春光。